मध्यप्रदेश के डिंडोरी जिले के नवोदय विद्यालय में छठवीं की छात्रा की संदिग्ध मौत  
छात्रा के पास से मिले नोट में तनाव की बात सामने आ रही
पीएम रिपोर्ट के बाद आगे की कार्रवाई की जाएगी 
सुसाइड नोट से बच्ची की हैडराइटिंग का भी मिलान किया जा रहा
नोट में लिखा है "मैं 6वीं कक्षा में पढ़ने वाली विद्यार्थी हूं. मेरा सपना है कि मैं एक शिक्षक बनूं. मुझे अपने पापा-मम्मी, चाचा-चाची, दीदी, भाई और छोटी बहन से बहुत प्यार है. मेरे पापा चाहते हैं कि मैं पढ़ लिखकर बड़ी बनूं. मैं जवाहर नवोदय विद्यालय में 6वीं कक्षा से अपनी टीसी कटवाना चाहती हूं. मुझे यहां अच्छा नहीं लग रहा. मुझे यहां आने के बाद ऐसा लगता है कि मैं नर्क में आ गई हूं." प्रशासन कह रहा है कि ये सुसाइड नोट बच्ची के कपड़ों से मिला है.
       
छात्रा के पिता तिनारी मरावी ने कहा है कि यह सुसाइड का मामला नहीं है. उन्होंने कहा कि जिस तरह से रस्सी बंधी हुई थी और जिस हाइट पर बांधी गई थी वह संदेहास्पद है. उन्होंने कहा कि कुछ दिन पहले ही वह बेटी को विद्यालय छोड़कर गए थे, तब वह काफी खुश और उत्साहित थी. वह ऐसा नहीं कर सकती है. उन्होंने कहा कि मेरी बेटी के साथ एक ही हॉस्टल में रहने वाली 20 में से कोई भी लड़की कैसे नहीं गई, यहां तक ​​कि जिस कागज पर नोट लिखा गया था, वह मेरी बेटी के पास मौजूद किसी भी डायरी या नोट-बुक में से नहीं है.
दूसरी तरफ नवोदय विद्यालय के प्रिंसिपल का कहना है कि मधु ने तनाव में आकर यह कदम उठाया है. उन्होंने कहा कि परिवार से दूर होने की वजह से वह तनाव में थी. पुलिस ने शव को पोस्टमार्टम के लिए भेज दिया है. पुलिस अधिकारियों ने बताया कि पीएम रिपोर्ट के बाद आगे की कार्रवाई की जाएगी. सुसाइड नोट से बच्ची की हैंडराइटिंग का भी मिलान किया जा रहा है.
  छात्रा के कपड़ों में से मिला नोट जिसे सुसाइड नोट कहा जा रहा है.
डिंडोरी जिले के पुलिस अधीक्षक एमएल सोलंकी ने कहा, "प्रथम दृष्टया यह आत्महत्या का मामला लगता है. मामले में सीआरपीसी की धारा 174 के तहत जांच की जा रही है. स्कूल प्रशासन, छात्रावास की अन्य लड़कियों के साथ-साथ मृत लड़की के परिवार के बयान दर्ज किए जा रहे हैं."

(डिंडोरी से डेविड सूर्या का इनपुट)